## Pravilnik o Registru kulturnih dobara Republike Hrvatske

### NN 59/2000 (16.6.2000.), Pravilnik o Registru kulturnih dobara Republike Hrvatske

# MINISTARSTVO KULTURE

**1320**

Na temelju članka 14. stavak 4. Zakona o zaštiti i
očuvanju kulturnih dobara (»Narodne novine« broj
69/1999) ministar kulture donosi

## PRAVILNIK

### O REGISTRU KULTURNIH DOBARA REPUBLIKE HRVATSKE

Članak 1.

Ovim Pravilnikom propisuje se oblik, sadržaj i način
vođenja Registra kulturnih dobara Republike Hrvatske.

Ovim se Pravilnikom podrobnije uređuju i sljedeća pitanja:

- pripreme i donošenje rješenja o preventivnoj zaštiti
kulturnih dobara,

- postupak utvrđivanja svojstva kulturnoga dobra te

- evidencija kulturnih dobara od lokalnog značenja.

Ovim se Pravilnikom utvrđuju i oznake konzervatorskih odjela
Ministarstva kulture i Gradskog zavoda za zaštitu spomenika
kulture i prirode u Zagrebu (u daljnjem tekstu: nadležna
tijela).

Članak 2.

Nadležna tijela donose rješenja o preventivnoj zaštiti
kulturnih dobara i pripremaju stručne podloge za utvrđivanje
svojstva kulturnoga dobra na način propisan Zakonom o zaštiti
i očuvanju kulturnih dobara (u daljnjem tekstu Zakon) i
ovim Pravilnikom.

Uprava za zaštitu kulturnih dobara Ministarstva kulture priprema
dokumentaciju i izrađuje prijedloge rješenja o proglašenju
kulturnoga dobra od nacionalnog značenja u skladu sa Zakonom
i ovim Pravilnikom.

PRIPREME I DONOŠENJE RJEŠENJA O PREVENTIVNOJ
ZAŠTITI KULTURNOGA DOBRA

Članak 3.

Rješenje o preventivnoj zaštiti kulturnoga dobra priprema
i donosi nadležno tijelo na temelju prijave sukladno članku
4. stavak 3. Zakona ili po službenoj dužnosti.

Prijedlog rješenja o preventivnoj zaštiti kulturnoga
dobra sadrži:

- prijavu podnesenu u skladu sa člankom 4. stavak 3. Zakona
ili prijedlog stručne službe (stručnog djelatnika)
kojim se iznose razlozi zbog kojih po službenoj dužnosti
treba donijeti rješenje i

- obaveznu dokumentaciju (osnovni identifikacijski podaci, sažeti
opis, sažeto navođenje razloga zbog kojih se pretpostavlja
da se radi o kulturnom dobru, osnovnu fotodokumentaciju, a za
nepokretna kulturna dobra kulture i položajni nacrt te odgovarajući
grafički prikaz).

U rješenju o preventivnoj zaštiti se, osim elemenata
propisanih Zakonom o općem upravnom postupku, obavezno navode:

- osnovni identifikacijski podaci o dobru (lokalitet, naziv, katastarska
čestica i općina, vlasništvo, korisnik odnosno
imatelj),

- sažeti opis dobra,

- sažeto obrazloženje pretpostavljenih svojstava kulturnog
dobra,

- upute imatelju o postupanju s dobrom i

- vrijeme važenja rješenja o preventivnoj zaštiti.

POSTUPAK UTVRĐIVANJA SVOJSTVA KULTURNOG DOBRA

Članak 4.

Svojstvo kulturnog dobra na temelju pripremljenog prijedloga i
priložene dokumentacije utvrđuje stručno povjerenstvo.

Stručno povjerenstvo imenuje ministar kulture, a sastoji
se od 5 članova iz reda istaknutih stručnjaka za
zaštitu kulturne baštine.

U stručnom povjerenstvu moraju biti zastupljene odgovarajuće
struke iz područja djelatnosti koje su od interesa za zaštitu
kulturne baštine.

Stručno povjerenstvo može u određenim slučajevima
angažirati eksperte-suradnike ili zatražiti ekspertizu.

Stručno povjerenstvo razmatra podnesene prijedloge na sjednicama.

Stručno povjerenstvo ima tajnika koji je stručni
djelatnik Uprave za zaštitu kulturne baštine Ministarstva
kulture.

O radu stručnog povjerenstva obavezno se vodi sljedeća
dokumentacija:

- akt o imenovanju članova stručnog povjerenstva

- pozivi za sjednice

- prijedlozi koji su razmatrani na sjednicama

- ovjereni zapisnici sjednica sa donesenim zaključcima.

Članak 5.

Stručno povjerenstvo predlaže i na koju će se
listu u Registru kulturnih dobara određeno kulturno dobro
upisati (Lista zaštićenih kulturnih dobara, odnosno
Lista kulturnih dobara od nacionalnog značenja).

Članak 6.

Prijedlog za utvrđivanje svojstva kulturnog dobra priprema
nadležno tijelo na temelju prijave koja se podnosi u skladu
sa člankom 4., stavak 3. Zakona ili po službenoj dužnosti.

Obavezna dokumentacija uz prijedlog za utvrđivanje svojstva
sadrži:

*za pojedinačna nepokretna kulturna dobra*

- osnovni identifikacijski podaci o kulturnom dobru (lokalitet,
naziv, vlasništvo, korisnik odnosno imatelj),

- prostorne međe s popisom katastarskih čestica,

- izvod iz zemljišnih knjiga,

- sažeti opis kulturnog dobra uz osnovne povijesne podatke,

- sažeto obrazloženje svojstava kulturnog dobra,

- položajni nacrt s prikazom prostornih međa u mjerilu
1 : 500 te

- upute imatelju o postupanju s kulturnim dobrom.

*za povijesne cjeline*

- osnovni identifikacijski podaci (lokalitet, naziv),

- opis prostornih međa područja na koje se odnosi zaštita
i režimi zaštite,

- sažeti opis cjeline i glavne značajke njezinog inventara,

- sažeto obrazloženje svojstava uz navođenje razloga
za utvrđivanje svojstva kulturnog dobra,

- popis pojedinačno zaštićenih kulturnih dobara
na području povijesne cjeline,

- kartografski prikaz prostornih međa režimom zaštite
u odgovarajućem mjerilu te

- upute nadležnim organima u svezi s postupcima zaštite
povijesne cjeline.

*za pojedinačna pokretna kulturna dobra*

- osnovni identifikacijski podaci (naziv, dimenzije, materijal,
autor),

- podaci o smještaju / mjestu čuvanja,

- sažeti opis predmeta s osnovnom fotodokumentacijom,

- sažeto obrazloženje svojstava uz navođenje razloga
za utvrđivanje svojstva kulturnog dobra,

- režim zaštite prema kojem se predmet mora čuvati.

*za zbirke pokretnih kulturnih dobara*

- osnovni identifikacijski podaci (naziv zbirke, porijeklo, vrste
predmeta, broj predmeta),

- podaci o smještaju / mjestu čuvanja,

- sažeti opis zbirke,

- sažeto obrazloženje svojstava uz navođenje razloga
za utvrđivanje svojstva kulturnog dobra,

- popis predmeta u zbirci s osnovnim podacima (naziv, dimenzije,
materijal, autor, fotodokumentacija),

- režim zaštite prema kojem se zbirka mora čuvati.

*za nematerijalna kulturna dobra*

- osnovni identifikacijski podaci,

- podaci o nalazu, mjestu čuvanja tradicije, mjestu čuvanja
odgovarajućih oblika nematerijalnog kulturnog dobra,

- sažeti opis nematerijalnog kulturnog dobra,

- sažeto obrazloženje svojstava kulturnog dobra uz navođenje
razloga za utvrđivanje svojstva kulturnog dobra,

- režim zaštite koji će omogućiti da se
nematerijalno dobro sačuva.

Članak 7.

Rješenje o utvrđivanju svojstva kulturnog dobra na osnovi
prijedloga stručnog povjerenstva donosi ministar kulture.

Rješenjem o utvrđivanju svojstva kulturnog dobra određuje
se i upis na odgovarajuću listu u Registru kulturnih dobara
(Lista zaštićenih kulturnih dobara, odnosno Lista kulturnih
dobara od nacionalnog značenja).

U rješenju se osim elemenata propisanih Zakonom o općem
upravnom postupku, obavezno navode svi podaci na osnovi kojih
je utvrđeno svojstvo kulturnog dobra navedeno u članku
6. ovoga Pravilnika.

OBLIK REGISTRA

Članak 8.

Registar kulturnih dobara Republike Hrvatske (u daljnjem tekstu:
Registar) vodi Uprava za zaštitu kulturnih dobara Ministarstva
kulture.

Registar je javna knjiga, a sastoji se od:

1. Liste preventivno zaštićenih dobara

2. Liste zaštićenih kulturnih dobara

3. Liste kulturnih dobara od nacionalnog značenja.

Uz Registar, za svako upisano dobro vodi se zbirka isprava.

Sastavni dio Registra je imenik dobara.

Članak 9.

Svaka lista iz članka 8. stavak 2. ovoga Pravilnika vodi
se u obliku tvrdo ukoričene knjige čije su stranice
numerirane i prošivene (u daljnjem tekstu: registarski listovi).

Veličina knjige Registra je 250 x 313 mm (format B4).

Ministar kulture ovjerava Registar na unutarnjoj strani korica
svake knjige, uz navođenje ukupnog broja registarskih listova.

Upisi u Registar unose se rukom.

SADRŽAJ REGISTRA

Članak 10.

Svako dobro upisuje se u Registar na poseban registarski list.

Obrazac registarskog lista sastavni je dio ovoga Pravilnika, a
sadrži sljedeće:

- Oznaka liste (P - preventivno zaštićena kulturna
dobra, R - registrirana kulturna dobra, N - nacionalna kulturna
dobra)

- Oznaka konzervatorskog odjela

- Redni broj upisa

- Datum upisa

- Broj i datum rješenja na osnovi kojega se obavlja upis
u Registar (rješenja o preventivnoj zaštiti, odnosno
rješenja o utvrđivanju svojstva kulturnog dobra, odnosno
rješenja o proglašenju nacionalnim kulturnim dobrom)

- Datum isteka važnosti preventivne zaštite

- Naziv (nepokretnog dobra / povijesne cjeline / pokretnog dobra
/ zbirke / nematerijalnog dobra)

- Smještaj dobra (županija, općina/grad, naselje,
lokalitet, adresa, topografske oznake za arheološka dobra)

- Ustanova (za pokretna dobra i zbirke, te dokumentaciju o nematerijalnom
dobru)

- Ime i prezime, odnosno naziv vlasnika / korisnika / imatelja
dobra, odnosno ime i prezime osobe (osoba) koja je sačuvala
tradiciju ili dokumentaciju o nematerijalnom dobru

- Adresa vlasnika / korisnika / imatelja dobra, odnosno osobe
(osoba) koja je (su) sačuvala(e) tradiciju ili dokumentaciju
o nematerijalnom dobru

- Popis katastarskih čestica unutar prostornih međa
dobra (za pojedinačna nepokretna dobra)

- Katastarska općina

- Opis prostornih međa zaštićenog područja
dobra (za povijesne cjeline)

- Površina zaštićenog područja (za nepokretna
dobra)

- Autor dobra

- Dimenzije (za pokretna dobra)

- Materijal iz kojeg je dobro izrađeno i tehnika izrade (za
pokretna dobra)

- Broj predmeta u zbirci

- Karakteristična fotografija

- Naknadni upisi.

ZBIRKA ISPRAVA

Članak 11.

Za svako kulturno dobro upisano u Registar vodi se zbirka isprava.

Zbirka isprava sadrži:

- rješenje na temelju kojega je kulturno dobro upisano u
Registar (rješenje o preventivnoj zaštiti dobra, rješenje
o utvrđivanju svojstva kulturnog dobra, rješenje o proglašenju
nacionalnim kulturnim dobrom),

- zabilješku o pravomoćnosti rješenja,

- cjelokupnu dokumentaciju podnesenu uz prijedlog za donošenje
rješenja,

- osnovnu (karakterističnu) fotodokumentaciju te

- izvod iz zapisnika sa sjednice stručnog povjerenstva
na kojoj je prihvaćen prijedlog o utvrđivanju svojstva
kulturnog dobra.

Pored navedenih dokumenata zbirka isprava sadrži i:

*za pojedinačna nepokretna kulturna dobra*

- izvod iz katastra s popisom katastarskih čestica i označenim
prostornim međama kulturnog dobra i

- izvod iz zemljišnih knjiga

*za kulturno-povijesne cjeline:*

- kartografsku podlogu u odgovarajućem mjerilu s označenim
prostornim međama i režimima zaštite povijesne cjeline,

- ortofoto snimku područja neposredne zaštite te

- popis pojedinačno zaštićenih kulturnih dobara
na području kulturno-povijesne cjeline

*za pojedinačna pokretna kulturna dobra*

- potpunu fotodokumentaciju

*za cjeline ili zbirke pokretnih kulturnih dobara*

- popis pojedinačnih predmeta u cjelini, odnosno zbirci
s fotodokumentacijom

*za nematerijalna kulturna dobra*

- osnovnu fotodokumentaciju i / ili odgovarajući tonski
odnosno video analogni ili digitalni zapis dotičnog nematerijalnog
kulturnog dobra i drugu odgovarajuću dokumentaciju

U zbirku isprava se, prilikom osnivanja ili naknadno, ulažu
i svi dokumenti u svezi s promjenama vlasništva, svojstva
ili drugih važnih činjenica o kulturnom dobru.

IMENIK REGISTRA KULTURNIH DOBARA

Članak 12.

Imenik Registra vodi se uz pomoć računala, a u njega
se unose sljedeći podaci:

- naziv kulturnog dobra,

- oznaka Liste u koju je kulturno dobro upisano,

- oznaka vrste kulturnog dobra (nepokretno, pokretno, odnosno
nematerijalno kulturno dobro),

- registarski broj kulturnog dobra,

- smještaj kulturnog dobra (županija, općina/grad,
naselje, lokalitet, adresa, ustanova) te

- ime i prezime odnosno naziv vlasnika / korisnika / imatelja
kulturnog dobra.

UPIS U REGISTAR

Članak 13.

Upisi, upisi promjena i brisanja u Registru obavljaju se na temelju
rješenja.

Članak 14.

Pogrešan upis u Registar ispravlja se crvenom tintom tako
da se pogrešno upisani tekst precrta jednom crtom, a precrtani
tekst pri tome ostane čitljiv. Nad tako precrtanim tekstom
upisuje se ispravan tekst.

Promjene se upisuju u rubriku »Naknadni upisi« s navođenjem
rubrike na koju se promjene odnose te broja i datuma rješenja
na osnovi kojega se upis obavlja.

Činjenice bitne za dobro koje se ne odnose na predviđene
rubrike Registra upisuju se u rubriku »Naknadni upisi«

Članak 15.

Dobro se briše iz Registra tako da se crvenom tintom dijagonalno
precrtaju svi upisi, a u rubrici »Naknadni upisi« navodi
se broj i datum rješenja na osnovi kojega je dobro brisano
iz Registra.

Članak 16.

Svaki upis, promjenu ili brisanje ovjerava svojim potpisom osoba
koja vodi Registar.

Članak 17.

Upisi, promjene i brisanja u Registru moraju se izvršiti
u roku od 30 dana od konačnosti rješenja na osnovi
kojega se upis obavlja.

OBJAVA UPISA U REGISTAR

Članak 18.

Svaki upis u Registar objavljuje se u »Narodnim novinama«.
Zahtjev za objavu upućuje se uredništvu u roku od 30
dana.

Pri objavi u »Narodnim novinama« uz naznaku liste u
koju je kulturno dobro upisano objavljuje se:

*za nepokretna dobra:*

naziv nepokretnog dobra, smještaj (županija, općina/grad,
naselje, lokalitet, adresa, odnosno topografski podaci za arheološka
kulturna dobra), katastarske čestice područja unutar
utvrđenih prostornih međa za pojedinačna kulturna
dobra, odnosno opis prostornih međa za povijesne cjeline;

*za pokretna dobra:*

naziv pokretnog dobra odnosno zbirke i njezin smještaj ako
je to moguće.

*za nematerijalna dobra:*

naziv pod kojim je to dobro poznato i područje, odnosno
institucija gdje se čuva dokumentacija dotičnog
nematerijalnog dobra.

Pri objavi upisa preventivno zaštićenih dobara objavljuje
se i datum do kojeg vrijedi preventivna zaštita određenog
dobra.

EVIDENCIJA KULTURNIH DOBARA OD LOKALNOG ZNA&EGRAVEENJA

Članak 19.

Uprava za zaštitu kulturnih dobara vodi i evidenciju kulturnih
dobara od lokalnog značenja proglašenih u skladu sa
člankom 17. Zakona.

Evidencija kulturnih dobara od lokalnog značenja vodi se
u obliku tvrdo ukoričene knjige čije su stranice
numerirane, a listovi prošiveni.

U evidenciju kulturnih dobara od lokalnog značenja unose
se na osnovi rješenja ili odluke koju je donijelo nadležno
tijelo lokalne samouprave sljedeći podaci:

- redni broj upisa,

- broj i datum akta na osnovi kojega je izvršen upis,

- smještaj kulturnog dobra (naselje, lokalitet, adresa, a
za arheološko kulturno dobro topografske oznake, za nematerijalno
kulturno dobro područje na kojem je poznato),

- naziv kulturnoga dobra,

- identifikacijski podaci koji sadrže sažete povijesne
podatke, opis i stanje,

- ime i prezime/naziv i adresa vlasnika/imatelja kulturnog dobra,

- katastarsku česticu i katastarsku općinu (za nepokretna
kulturna dobra),

- opis područja zaštićenog kulturnog dobra (za
povijesne cjeline),

- karakterističnu fotografiju te

- službene bilješke (upisi hipoteke i drugih podataka
važnih za imovinsko-pravni status kulturnog dobra).

OZNAKE NADLEŽNIH TIJELA

Članak 20.

Oznake nadležnih tijela sastoje se od tri slova od kojih
je prvo kratica za »konzervatorski odjel«, a druga dva
označavaju sjedište:

Konzervatorski odjel u Dubrovniku KDU

Konzervatorski odjel u Gospiću KGS

Konzervatorski odjel u Karlovcu KKA

Konzervatorski odjel u Osijeku KOS

Konzervatorski odjel u Požegi KPO

Konzervatorski odjel u Puli KPU

Konzervatorski odjel u Rijeci KRI

Konzervatorski odjel u Šibeniku KSI

Konzervatorski odjel u Splitu KST

Konzervatorski odjel u Varaždinu KVZ

Konzervatorski odjel u Zadru KZD

Konzervatorski odjel u Zagrebu KZG

PRIJELAZNE I ZAVRŠNE ODREDBE

Članak 21.

Stupanjem na snagu ovoga Pravilnika Registri spomenika kulture
vođeni prema ranijim propisima zaključit će se
s posljednjim upisanim registarskim brojem.

Knjige Registra spomenika kulture nakon što budu zaključene
predat će se Upravi za zaštitu kulturne baštine
Ministarstva kulture.

Zbirke isprava registriranih spomenika kulture unijet će
se u zbirku isprava zaštićenoga kulturnog dobra u skladu
s odredbama ovoga Pravilnika.

Članak 22.

Stupanjem na snagu ovoga Pravilnika prestaje važiti Pravilnik
o registraciji spomenika kulture (»Narodne novine« broj
8/1968.).

Članak 23.

Ovaj Pravilnik stupa na snagu osmog dana od dana objave u »Narodnim
novinama«

Klasa: 612-08/00-01-83
Urbroj: 532-03-3/15-00-01
Zagreb, 1. lipnja 2000.

Ministar
**dr. sc. Antun Vujić**, v. r.

Pravilnik, NN 59/2000-1320